|  |  |
| --- | --- |
|  |  |
| **Til** | Arbeids- og sosialkomiteen |
| **Fra** | Byggenæringens Landsforening |
|  |  |
| **Dato** | 11. oktober 2023 |
| **Sak**  | Høring i Prop. 1 S (2023-2024) Statsbudsjettet 2024 kap. 2541 Dagpenger og permittering |
|  |  |

# Byggenæringen landsforening (BNL) sitt høringsinnspill til Programkategori 33.30 Arbeidsliv, kap 2541 Dagpenger

Byggenæringens Landsforening (BNL) er en er en nærings- og arbeidsgiverpolitisk organisasjon for bedrifter i byggenæringen. Vi organiserer hele verdikjeden i byggenæringen; eiendom, industri, håndverk og entreprenører.

Vi representerer i overkant av 3600 bedrifter som sysselsetter om lag 77 000 antall ansatte.

BNL har følgende innspill til ovennevnte:

BNL ber om to endringer i permitteringsregelverket:

* + arbeidsgiverperioden reduseres fra 15 dager til 5 dager (og at)
	+ perioden hvor arbeidsgiver er fritatt fra lønnsplikt utvides fra 26 uker til 52 uker.

I tillegg ber BNL om at regelverket for når permitterte kan starte med utdanning for å heve sin kompetanse, endres. I dag må permitterte vente i 12 uker. BNL ber om at de kan starte med utdanning fra dag 1.

BNL viser til følgende:

* Svært mange av våre medlemmer opplever stor usikkerhet når det gjelder ordresituasjonen. Boligbyggingen har nesten stoppet opp, hyttemarkedet er helt stille og 6 av 10 av medlemsbedrifter i Byggenæringens landsforening ser negativt på framtida.
* BNL opplever dessverre stor pågang fra bedrifter som må nedbemanne. Det har vært mange saker i media om den vanskelige markedssituasjonen næringen nå er i.
* Slik regelverket er nå, ser vi at flere bedrifter velger oppsigelse fremfor den midlertidige løsningen permittering. Erfaring viser at mange av de som får oppsigelse går over i andre næringer, noe som medfører at byggenæringen mister nødvendig fagkompetanse. Det er derfor av avgjørende betydning at permitteringsregelverket er utformet på en måte som bidrar til å beholde viktig kompetanse når produksjonen igjen tar seg opp. Dette er også viktig med tanke på den viktige omstillingen til et grønt og bærekraftig samfunn som byggenæringen skal bidra til.
* Allerede ved årets mellomoppgjør i våres henvendte partene i arbeidslivet seg direkte til regjeringen og ba om at permitteringsregelverket ble endret for å hjelpe bedrifter og ansatte i en kritisk fase. BNL og Fellesforbundet har gjentatt dette i et fellesbrev til regjeringen og hvor vi ber om utvidelse av permitteringsperioden til 52 uker fra dagens 26 uker og en reduksjon i arbeidsgiverperioden til 5 dager fra dagens 15 dager.
* Oppsummert er permitteringsregelverket i dag det strammeste vi har hatt på lang tid. BNL ber Stortinget foreta de nødvendige endringene i permitteringsregleverket for å hjelpe bedrifter og de ansatte i en kritisk fase.